Viive Rosenberg

Viive Rosenberg (1968. aastani Aadusoo; sündinud 12. veebruaril 1943 Kambja vallas Tartumaal) on Eesti põllumajandusteadlane ja poliitik. Viive Rosenberg on talupidaja tütar. Ta lõpetas 1961 Antsla Põllumajandustehnikumi, 1966 Eesti Põllumajanduse Akadeemia agronoomina ja 1973 Eesti Maaviljeluse ja Maaparanduse Instituudis (EMMI) aspirantuuri; põllumajanduskandidaat (1980, Samahvalavitsõ, Valgevene), väitekirjas käsitleb tegureid, mis mõjutavad meristeemmeetodi efektiivsust kartuli tervendamisel mosaiigiviirustest. Rosenberg oli 1966–1981 EMMI taimekaitse osakonna nooremteadur. Juhtis 1981. aastal kartulitervendamislabori loomist ning 1981–1990 oli selle juhataja. 1990. aastal moodustati laborist Eesti Taimebiotehnika Uurimiskeskus EVIKA, mis alates 1998. aastast kuulus Maaülikooli koosseisu ja alates 2006. aastast kuulub EVIKA Eesti Maaviljeluse Instituudi koosseisu. Rosenberg oli aastatel 1991–1999 Taimebiotehnoloogia Uurimiskeskuse EVIKA direktor, 1999–2006 EMÜ Taimebiotehnoloogia Uurimiskeskuse EVIKA vanemteadur ja 2006–2013 Eesti Maaviljeluse Instituudi Taimebiotehnoloogia osakonna EVIKA vanemteadur. 2013. aastast on ta Eesti Taimekasvatuse Instituudi osakonna juhataja. Viive Rosenberg on Eesti taimebiotehnoloogiaalase uurimistöö alusepanija.[viide?] Ta on tegelenud peamiselt kartuli, aga ka teiste aiataimede tervendamis- ja paljundamismeetodite loomise ja rakendamisega. Ta on kartuli tutvustaja ja propageerija. Uurimisvaldkond: kartuli viirushaigused ja nende tõrje, meristeemmeetod ja mikrokloonpaljundus, nende kasutamisvõimalused kartuli ja aiakultuuride tervendamisel ja paljundamisel, taimede geneetiliste ressursside säilitamine in vitro. Pannud Eestis aluse taimebiotehnoloogiaalasele uurimistööle, loonud seemnekartuli tervendamise tehnoloogia, mida on kasutatud Lätis, Soomes, Hollandis ja mujal. Ta on pälvinud Põllumajandusministeeriumi medali "Kalevipoeg kündmas" (1993). Euroopa Kartuliuurijate Ühenduse (EAPR) liige, Eesti Teadlaste Liidu liige. Üle 200 teadustrükise, 4 autoritunnistust. Viive Rosenberg oli aastatel 1998–2005 Keskerakonna liige ning kuulus aastatel 1999–2003 Riigikogu IX ja X koosseisu. 2007.–2017. aastani oli ta Rahvaliidu (praeguse Eesti Konservatiivse Rahvaerakonna) liige. 1998 Eesti Vabariigi teaduspreemia 2008 Aasta teenäitaja 2008 Põllumajandusministeeriumi hõbedane teenetemärk Research of potato meristem clones (kaasautor). // Proc. of EAPR Agronomy section meeting, Brasov, 2004 Kartulimugula moondumiste (värtna-, pirni- ja hantlikujulisus) olemusest ja viroidi nakkusest (kaasautor). // Agraart 13 (2002) 6 Seemnekartuli kasvatus. // Kartulikasvatus. Tartu, 2002 Koekultuurid sorditervenduses. // Taimekoekultuurid, uurimine ja rakendamine. EPMÜ EBI. Harku, 1999 Kartuli meristeemi omaduste uurimine taimede haiguskindluse ja saagikuse suurendamise eesmärgil. // EV teaduspreemiad 1998, Tallinn, 1998 Results, showing possibilities of meristem method for improving some characteristics of potato varieties. // Proc. of the VIII Int. Congress on Plant Tissue and Cell Culture. Holland, 1995 Aastaring kartuliga. Saku, Rebellis, 1994. Eesti teaduse biograafiline leksikon, 3. köide. Viive Rosenberg Eesti Teadusinfosüsteemis Viive Rosenberg Eesti Teadusinfosüsteemis "Teenäitaja 2008 on põllumajandusteadlane Viive Rosenberg" Postimees, 16. jaanuar 2009 ""Pealtnägija": Eesti kartuliteadlane aitab Aafrika näljahäda leevendada" ERR, 5. detsember 2018 Käesolevas artiklis on kasutatud "Eesti teaduse biograafilise leksikoni" materjale.